Kui välja arvata äratus kell 7.30, algas päev nii ilusasti. Kõik magasid. Mina sain rahus oma hommikukohvi juua ja plikale putru keeta. Kell 8.35 startisin seminari. Personalijuhtimine. Esseede tagasiside. Selle järgi, mis meile seal räägiti, on kogu punt kirjaoskamatu, analüüsivõimetu jne jne.  Tunnistan ausalt, et ega minu enda essee ka kõige kirkam kriit karbis polnud, väga ülejala ja poolikult sai see valmis visatud… Kell 11 algas eksam ja kell 12 ma lõpetasin. Lonkisin Lossi tänavat pidi üle Toome ja kuna olin unustanud hommikust süüa ja veresuhkur selleks ajaks juba hirmus madal, nii et silme ees kergelt virvendas, võtsin Rotundist klaasi mahla ja ühe pisikese koogitüki. Tauno startis sel ajal plikaga mull vastu. Kätte sain nad enam-vähem Taara-Näituse nurgal, võtsin lapse üle ja jalutasime  mõnuga. Muide, kuulab, kui paluda tal kingaga mitte porilompi lennata.  Plikat lõunaunne pannes alustasin ühe Stout'iga, mille õhtuks ka läbi sain. Vahepeal käisime veel koos väikese inimesega poes. Uskumatult mõnus ja mittepalav, aga siiski lühikese varruka ilm oli. Plikaga on poes väga tšill käia. Natuke aega istub autokärus, siis lippab minu kõrval edasi-tagasi ja kilkab rõõmust. Jäätist ostsime kah, kus siis muidu. Kodus parkisime selle sisse ja võiski päeval otsi kokku tõmbama hakata.  Laisad  ja mõnusad kevadsuvised päevad.